3 หุ้นเรือวิ่งฉิว! TTA-PSL นำทีมบวก 6% รับค่าระวางพุ่ง-บาทอ่อนค่า เล็งงบ Q2 สวย
3 หุ้นเรือวิ่งฉิว! TTA -PSLนำทีมบวก 6% รับค่าระวางพุ่ง-บาทอ่อนค่า เล็งงบไตรมาส 2/2564 โตเด่น
3 หุ้นเรือวิ่งฉิว! TTA-PSL นำทีมบวก 6% รับค่าระวางพุ่ง-บาทอ่อนค่า เล็งงบไตรมาส 2/2564 โตเด่น
27 ก.ค. 2564

ผู้สื่อข่าวรายงานว่า วันนี้(27 ก.ค.2564) ราคาหุ้นกลุ่มเดินเรือขยับขึ้นทั่วหน้า คาดเก็งกำไรแนวโน้มผลประกอบการไตรมาส 2/2564 โตเด่น และรับอานิสงส์ค่าเงินบาทอ่อน นำโดยบริษัท โทรีเซนไทย เอเยนต์ซีส์ จำกัด (มหาชน) หรือ TTA ณ เวลา 10.48 น. อยู่ที่ 15.60 บาท บวก 0.90 บาท หรือเพิ่มขึ้น 6.12% มูลค่าซื้อขาย 359.12 ล้านบาท
ส่วนราคาหุ้นบริษัท พรีเชียส ชิพปิ้ง จำกัด (มหาชน) หรือ PSL ณ เวลา 10.48 น. อยู่ที่ 22.30 บาท เพิ่มขึ้น 1.30 บาท หรือเพิ่มขึ้น 6.19% มูลค่าซื้อขาย 427.69 ล้านบาท
ด้านบริษัท อาร์ ซี แอล จำกัด (มหาชน) หรือ RCL โดย ณ เวลา 10.48 น.อยู่ที่ 59.00 บาท เพิ่มขึ้น 2.25 บาท หรือ 3.96%  มูลค่าซื้อขาย 968.06 ล้านบาท
บล.ฟินันเซีย ไซรัส ระบุในบทวิเคราะห์วันนี้(27ก.ค.2564) ว่า TTA แนะนำ “ซื้อ” ราคาเป้าหมาย 18 บาท คาดกำไรไตรมาส 2/2564 โต 19% เทียบไตรมาสก่อนหน้า และพลิกจากขาดทุนใน ไตรมาส 2/2563 จากทุกธุรกิจที่ฟื้นตัว โดยเฉพาะเรือเทกองที่ได้อานิสงส์จากค่าระวางที่ขึ้น
ธุรกิจ Off-Shore ที่ฟื้นตัว และธุรกิจปุ๋ยในเวียดนามที่เข้า High Season แนวโน้มกำไรไตรมาส 3/2564 คาดยังเร่งตัวจากค่าระวางที่ยังสูง และทำให้ประมาณกำไรปี 2564 ที่คาด 927 ล้านบาท พลิกจากขาดทุนปีก่อนอาจมี Upside 10-15%
บริษัท หลักทรัพย์ เมย์แบงก์ กิมเอ็ง (ประเทศไทย) จำกัด (มหาชน) ระบุในบทวิเคราะห์ (14 ก.ค. 2564) โดยคาดว่า PSL จะรายงานกำไรสุทธิไตรมาส 2/2564 ที่ 694 ล้านบาท แบ่งเป็น 1. กำไรปกติ 635 ล้านบาท เร่งตัวขึ้น 134% จากไตรมาสก่อน และพลิกมาจากขาดทุน 310 ล้านบาทในปีก่อน โดยการฟื้นตัวนี้เป็นไปในทิศทางเดียวกับการฟื้นตัวของพื้นที่เศรษฐกิจโลก เช่น สหรัฐฯ จีน และ ยูโร โดยค่าดัชนีระวางเรือเทกอง BDI ซึ่งสะท้อนทิศทางค่าระวางเรือของ PSL ได้ใกล้เคียงกว่า ก็เร่งตัวขึ้น 35.40% จากไตรมาสก่อน และเพิ่มขึ้น 331.00% จากงวดเดียวกันของปีก่อน
โดยทางฝ่ายวิจัยคาดว่า PSL จะทำค่าระวางได้ที่ 15,318 เหรียญ/ลำ/วัน เพิ่มขึ้น 26.00% จากไตรมาสก่อนและเพิ่มขึ้น 151.20%จากงวดเดียวกันของปีก่อน ซึ่งแม้จะเพิ่มขึ้นช้ากว่า BHSI คล้ายๆกับไตรมาส 1/2564 ที่ด้อยกว่า 28% แต่เหล่านี้ก็เพียงพอทำให้กำไรปกติออกมาสวยงาม (2) คาดว่า PSL จะบันทึกกำไรจากอัตราแลกเปลี่ยนราว 58 ล้านบาท จากหุ้นกู้สกลุดอลล่าร์ PSL211A คงเหลือตอนเดือน เม.ย. ราว 70 ล้านเหรียญ ซึ่งได้ประโยชน์จากค่าเงินบาทที่อ่อนค่า 2.50% ตอนสิ้นงวดไตรมาส 2/2564
ทั้งนี้จากสถานการณ์การฟื้นตัวของเศรษฐกิจโลกที่ยังดำเนินอยู่ต่อไป ทำให้ความต้องการสินค้าแห้งเทกอง (สินแร่ เมล็ดธัญพืช ถ่านหิน เป็นต้น) คาดจะยังแสดงความแข็งแกร่งต่อไป ขณะที่สิ้นไตรมาส 1/2564 คำสั่งต่อเรือใหม่ทั่วโลกนั้นยังมีเพียง 5.60% ของกองเรือโดยรวม ส่วนเรือที่มีอายุมากกว่า 20 ปีซึ่งใกล้ปลดระวางแล้ว มีจำนวนถึง 6.40% ของกองเรือทั่วโลกเช่นกัน ดังนั้นทางฝ่ายวิจัยคาดว่าสภาวะตึงตัวของอุปทานนั้นจะมีอีกอย่างน้อย 1 ปี และหนุนให้ค่าระวางของ PSL ยืนในระดับสูงสุดต่อไป
อย่างไรก็ดีทางฝ่ายวิจัยจึงปรับประมาณการค่าระวางปี 2564 ขึ้น 19.10% และในปี 2565 ขึ้น 18.20% ขณะที่ฝั่งต้นทุนคงเดิม ดังนั้นด้วยการเป็น Fixed cost business จึงส่งให้กำไรถูกปรับขึ้นทันที โดยปี 2564 ขึ้น 137.60% และปี 2565 ขึ้น 104.50% ขณะที่ราคาเหมาะสมใช้ค่าเฉลี่ย P/BV ของกลุ่มเรือที่มีมูลค่าตลาดใกล้เคียงกันที่ 2.84 เท่า เป็นจุดอ้างอิง ทำให้ราคาเหมาะสมปีนี้ถูกยกขึ้น 65% เป็น 21.90 บาทต่อหุ้น คงคำแนะนำ “ซื้อ”
บริษัทหลักทรัพย์ เคจีไอ (ประเทศไทย) จำกัด (มหาชน) ระบุในบทวิเคราะห์ (22 ก.ค. 2564) โดยประเมินแนวโน้มทำกำไร (Earnings momentum) ยังเป็นขาขึ้นต่อจาก i) ปริมาณการขนส่งสินค้าทั่วโลกยังเร่งตัวขึ้นใน ไตรมาส 2 -ไตรมาส 3 (ii) ดัชนีค่าระวางเรือคอนเทนเนอร์ยังทำจุดสูงสุดใหม่ต่อเนื่อง (iii) ราคาน้ำมันเริ่มพักฐาน (ต้นทุนหลักของธุรกิจเดินเรือลดลง)
ด้าน Trailing ค่า PE ล่าสุดที่ 9.75 เท่า มีโอกาสลดลงอีกหลังการรายงานงบไตรมาส 2/2564 และไตรมาส 3/2564 ที่คาดมีโอกาสทำจุดสูงสุดใหม่ต่อเนื่อง
อย่างไรก็ดีทางฝ่ายวิจัยได้ประเมินแนวรับ 54.50 บาท ส่วนแนวต้าน 58 บาท หาก Break ผ่านได้ประเมินมีโอกาสทดสอบแนวต้านถัดไปที่ 65 บาท ทั้งนี้ยังคงแนะนำ “ซื้อ” ราคาเป้าหมาย 60 บาท